Kouvolan taidemuseo Poikilo esittelee Sirpaleita suomalaisuudesta – Suomi 100 vuotta -juhlanäyttelyssään Sikamessias-taideteosta. Taiteilija Harro Koskinen sai teoksesta korkeamman oikeuden tuomion vuonna 1974.

– Suomalainen oikeusjärjestelmä suojelee nykyään kiistanalaisenkin tarkoin islamin Allahia ja Muhammedia. Onko standardi toinen, kun on kyse Jeesuksesta? ihmettelee perussuomalaisten kansanedustaja Mika Niikko.

– Jos Suomi 100 -näyttelyssä kuvattaisiin islamin profeetta siaksi, Suomen liput käryäisivät jo jossain, ja museonjohtaja ja ministeri pyytelisivät anteeksi.

Niikko jätti yhdessä seitsemän muun kansanedustajan kanssa asiasta kirjallisen kysymyksen tänään. Kysymyksen muut allekirjoittajat ovat Sari Essayah (kd.), Teuvo Hakkarainen (ps.), Toimi Kankaanniemi (ps.), Lea Mäkipää (sin.), Päivi Räsänen (kd.), Harry Wallin (sd.) ja Peter Östman (kd.).

Kansallisgalleria uhmaa korkeimman oikeuden päätöstä

Poikilo-museo saa tukea opetus- ja kulttuuriministeriön valtionosuuksista. Sikamessias-teos kuuluu Kansallisgallerian kokoelmiin eli valtio omistaa sen. Kansanedustajat tiedustelevat ministeriltä valtion vastuuta asiasta.

– Pitääkö ministeri suotavana, että Jeesusta pilkkaava taideteos ylläpidetään valtion varoista ja annetaan näytille suomalaiseen, osin valtion rahoittamaan juhlanäyttelyyn? kysyy kirjallinen kysymys.

– Valtion rahoille olisi parempaankin käyttöä kuin Jumalan pilkkaaminen. Eikö Kouvolan kaupungin johdosta löydy yhtään viisasta miestä tai naista, joka lopettaa tällaisen hölmöyden? Suomessa on sananvapaus ja uskonnonvapaus ja voisimme nykyistä enemmän käydä rohkeaa keskustelua elämän perusasioista. Hyvä keskustelu ei tarkoita pilkkaa, Niikko painottaa.

Sikamessias-teoksessa kuvataan ristille naulittu sika, jonka pään ympärillä on sädekehä.

SUOMEN UUTISET